Ámvús é mam má, ńdɔ ǹkúkúmá Sɛrsɛs a ngávə́ Haman, ndómán Hamedata, á mvóg Agag, ǹkóŋ ńnēn; a bə́dé nyē, a toé nyé étɔ̄á ósú yā bod bənénə̄ bóé bə́sə. 2Bitúgā bí ńkúkúmá bísə yā ḿbɛ̄ ǹkúkúmá, bí ngábə́ və məbɔ́ŋ á sí, məsú á sí á mís mə́ Haman, ḿból ńkūkúmá á ngābéndē ású díé. Hədá Mardoké, tɔ nâ á kud məbɔ́ŋ, tɔ nâ á vid ǹló á lūmbū á sí təge fɔ́ɔ́. 3Ńdɔ̄ hḿ bītúgā bí ńkúkúmá yā ḿbɛ̄ ńkúkúmá byásílī Mardoké nâ: "Wadaŋ mvéndé ǹkúkúmá ámú dzé ? " 4Bə́ kadəgə kɔ́bɔ ai nyé dɔ́ amǒs ósə, hədá nyé təge bɔ́ vógolo. Ńdɔ̄ hḿ bázu kǎd Haman, nâ bə́ yén ngə́ bibúg bī Mardoké byâyi laŋǎn və dzam də́dā, amú émēn á ngākúlī bɔ́ nâ, a nə mǎn Yúdɛn. 5Ḿból Haman a ngayén naa Mardoké á nə məbɔ́ŋ təge kud, təge vid ńlō naa a lúmbū nyé á sí ósú, ńdɔ ngadzyé ai olún á túd. 6Ebúg dzyá, ńdɔ a ngáyén fɔ̄ngɔ́ naa mɔ́ móé mə́ dzâ və Mardoké étām, amú bə́ ngakúlī nyé áyɔ̌ŋ bēn Mardoké á ngābə́. Ǎ ngadzə́ŋ hḿ naa á man tugi áyɔ̌ŋ Mardoké, á man wé é Yúdɛn[8] bə́sə yā éwōgē ńkúkúmá Sɛrsɛs ésə. 7É ngɔn ósú yǎ é nə̄ ngɔn Nisan, ḿbū awômo ai bɛ̄ɛ̄ yā édzóē ǹkúkúmá Sɛrsɛs, ńdɔ̄ bə́ ngádudu édzí yā nálā ó nə́ naa ó tóbán, ńdɔ̄ bə́ ngábwé ngám, á mís mə́ Háman, á mə̄lú mə́ ngɔn mə́sə, á ngɔn ésə, a kələ kwí á ngɔn awômo ai bɛ̌ɛ yǎ é nə̄ ngɔn Adar. 8Ńdɔ̄ Haman ǎ kad ǹkúkúmá Sɛrsɛs nâ:"Ayɔŋ ziŋ á nə akyaí étām, lânyiŋ á zāŋ məyɔŋ mə́sə, hədá təge bámán ai mɔ́, á mə̄bódā miǹnam mísə̄ yā éwōgē dzóe. Məmvéndé móé mâsəlan ai émá mə́yɔŋ mə́sə məvɔ́g. Bod bə́tē, eki təge dzálā mə̄bə́ndé mə́ ńkúkúmá. M̀bəŋ ó sə́ kig nâ ǹkúkúmá ā dzōgē bɔ́ á myə̄ə̄ŋ. 9Ngə́ ńkūkúmá a yə́bə, bə́ san bəkálada ású yə̄ nâ bə́ man bɔ́ fīd, mayi láŋ miǹsaŋ mí mɔní bakúda awômo na bod bə́ wɔ́fís bə́ fūdī mɔní tě á ńkɔ̌b édzóē ńkúkúmá." 10Ńdɔ fɔ́ɔ́ ńkúkúmá á ngāsɔ́di okéné ônyǔ wóé, a kalán Haman, ndómán Hamedata á mvóg Agag, ǹzízíŋ Yúdɛn. 11Ǹkúkúmá nyé ai Haman nâ:"Madzoge wa mɔní woe, tɔ ayɔ̌ŋ fə dzam də́dā, bɔ̌ ai dɔ́ ḿból wadiŋ." 12Ńdɔ̄ bə́ ngábánda bəsaŋ bə́kálada bə́ ǹkúkúmá á ngɔn ósú məlú awômo ai mə́lɛ́, é mam mə́sə Haman a ngábéndē mə́ mān tiliban, ayəmə́ á kə́ə́ á bifɔlɔbɔ bí ńkúkúmá ǹnén, á bə̄ngɔ́mɔnǎ yā mə̄bódā miǹnam, á mīńkūkúmá məyɔŋ, anə́ ábōdā ńnam é mválaga otil dzié, anə́ áyɔŋ á ńkɔ̄bɔ̄ wóé. Bə́ ngátil á dzwé ńkúkúmá Sɛrsɛs, bə́ mān lūm zitám ai okéné ǹkúkúmá.